b'\n_START_ARTICLE_\nTorpedostation H\xc3\xb8rup Klint\n_START_PARAGRAPH_\nTorpedostation H\xc3\xb8rup Klint ligger p\xc3\xa5 Als overfor Kegn\xc3\xa6s. Den oprindelige torpedostation blev etableret i 1906 og fungerede som tysk torpedoindskydningsstation under 1. verdenskrig indtil 1918. 1917 nedlagde marinen Ballebro-Torpedostation, og den ledende fl\xc3\xa5deofficer blev forflyttet til H\xc3\xb8rup Klint._NEWLINE_Der var 4 skydebaner. 500m, man sk\xc3\xb8d over mod Kegn\xc3\xa6s 3000m endte i Lille Hav ved Drejet. 5000m og 11000m gik tv\xc3\xa6rs over Flensborg Fjord og havde skive i Langballigau._NEWLINE_Under 2.verdenskrig blev bygningerne i den tidligere tyske torpedostation r\xc3\xb8mmet og anl\xc3\xa6gget indrettet til fors\xc3\xb8gsstation for den tyske krigsmarine. Her foregik mange eksperimenter med radar og infrar\xc3\xb8dt udstyr._NEWLINE_Da krigen sluttede, l\xc3\xa5 der 8 ub\xc3\xa5de ved Torpedostation H\xc3\xb8rup Klint ved H\xc3\xb8ruphav. Den 5. maj 1945 s\xc3\xa6nkede bes\xc3\xa6tningen ub\xc3\xa5dene. 2 stk. i Lillehav syd\xc3\xb8st for H\xc3\xb8rup Klint, 6 stk. l\xc3\xa6ngere ude mellem Kegn\xc3\xa6s og S\xc3\xb8nderskoven p\xc3\xa5 Als._NEWLINE_De 8 s\xc3\xa6nkede ub\xc3\xa5de blev efter 2. verdenskrig spr\xc3\xa6ngt, og resterne solgt som skrot._NEWLINE_Efter krigen blev bygningerne anvendt til flygtningelejr, den st\xc3\xb8rste i S\xc3\xb8nderjylland med over 1000 flygtninge._NEWLINE_I 1958 blev omr\xc3\xa5det overtaget af en lokal produkthandler og benyttet i forbindelse med fjernelse af de s\xc3\xa6nkede ub\xc3\xa5de samt dumpet ammunition. Til brug ved demontering af ammunition blev der bygget nogle gasbetonbunkers ind i klinten. Disse bunkers er det eneste, der er tilbage med tilknytning til den gamle torpedostation, idet alle andre bygninger blev nedrevet i 1970\xc2\xb4erne og omr\xc3\xa5det udlagt til villakvarter.'